Voormalige Protea-krieketspeler swaar gestraf oor knoeieryFoto: http://www.clt20.com/ Krieket Suid-Afrika (KSA) het op 31 Desember verskeie aanklagte teen Bodi ingedien ná ’n ondersoek deur KSA se teenkorrupsie-eenheid. Hy is daarvan beskuldig dat hy wedstryde tydens die 2015 RAM SLAM T20 Challenge-reeks op ’n onvanpaste wyse probeer beïnvloed het. Bodi se skorsing tree onmiddellik in werking. Hy mag dus in geen hoedanigheid deelneem aan of betrokke wees by enige internasionale of plaaslike wedstryd of enige ander soort funksie, gebeurtenis of aktiwiteit wat op enige manier gemagtig, georganiseer, erken of ondersteun word deur KSA nie. Vyf van die 18 jaar is opgeskort op voorwaarde dat Bodi geen verdere oortredings begaan nie, asook aan KSA toon dat hy aktief en opbouend deelneem aan korrupsieverwante opvoedkundige programme vir spelers wanneer hy versoek word om dit te doen. “KSA het deeglik al die toepaslike faktore oorweeg en bepaal dat ’n lang verbod gepas is,” het Haroon Lorgat, uitvoerende hoof van KSA, gesê. “Ons houding teenoor korrupsie sal altyd een van ‘geen verdraagsaamheid’ wees. Bodi se optrede het ongetwyfeld die integriteit en beeld van die spel bedreig en hy moet swaar gestraf word. Ons het baie gesprekke hieroor met Bodi gevoer en hy het die dwaasheid van sy optrede ingesien.” KSA het gesê sekere aspekte van die ondersoek is steeds aan die gang en hulle kan dus nie verder hieroor kommentaar lewer nie. Lees alle vorige berigte oor Gulam Bodi op Maroela Media.